S-1135/2023

Mál þetta, sem dómtekið var í dag, er höfðað með ákæru, útgefinni af lögreglustjóranum á höfuðborgarsvæðinu 14. febrúar 2023, á hendur D-x-x C-x-x, kt. [...], [...], fyrir umferðarlagabrot með því að hafa, sunnudaginn 27. nóvember 2022, ekið bifreiðinni [...] sviptur ökurétti og undir áhrifum áfengis (í blóðsýni mældist vínandamagn 2,48 ‰) um Reykjanesbraut við Vífilstaðaveg í Garðabæ, með þeim afleiðingum að bifreiðin hafnaði utan vegar eftir að hafa oltið.

Telst háttsemi þessi varða við 1., sbr. 3. mgr. 49. gr. og 1. mgr. 58. gr., sbr. 1. mgr. 95. gr. umferðarlaga nr. 77/2019. Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar skv. 99. gr. og 101. gr. umferðarlaga nr. 77/2019.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu þegar sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru. Verjandi ákærða krefst vægustu refsingar sem lög leyfa og að ákærða verði ekki gerð fangelsisrefsing. Þá krefst verjandi hæfilegra málsvarnarlauna sér til handa og að höfð sé hliðsjón af framlagðri tímaskýrslu.

Ákærði er fæddur í [...]. Samkvæmt framlögðu sakavottorði, dagsettu 8. febrúar 2023, gekkst ákærði undir greiðslu sektar með lögreglustjórasátt 30. júní 2022 meðal annars fyrir akstur undir áhrifum áfengis. Þá gekkst hann undir greiðslu sektar með lögreglustjórasátt 26. ágúst 2022 fyrir akstur sviptur ökurétti. Loks gekkst ákærði undir greiðslu sektar með lögreglustjórasátt 23. janúar 2022 fyrir akstur undir áhrifum áfengis og akstur sviptur ökurétti en sáttin var hegningarauki við sáttina frá 26. ágúst sama ár.

Við ákvörðun refsingar er við það miðað að ákærði hafi nú í þriðja sinn, eftir að hann varð fullra 18 ára og innan ítrekunartíma, sbr. 3. mgr. 71. gr. almennra hegningarlaga nr. 19/1940, gerst sekur um akstur undir áhrifum áfengis ogí annað sinn gerst sekur um akstur sviptur ökurétti. Fastmótuð dómvenja er fyrir því að dæma fangelsisrefsingu séu sakborningar að aka í þriðja skipti eða oftar undir áhrifum áfengis og/eða ávana- og fíkniefna.

Með hliðsjón af framangreindu og sakarefni þessa máls þykir refsing ákærða hæfilega ákveðin 30 daga fangelsi.

Með vísan til lagaákvæða í ákæru er ákærði sviptur ökurétti ævilangt frá uppkvaðningu dómsins að telja.

Ákærði greiði málsvarnarþóknun skipaðs verjanda síns, Ó-kk-ef V-kk-ef G-kk-ef lögmanns, 135.594 krónur að meðtöldum virðisaukaskatti, og 66.380 krónur í annan sakarkostnað.

Af hálfu ákæruvaldsins flutti málið K-x-x K-x-x saksóknarfulltrúi.

H-kvk-nf S-kvk-nf B-kvk-nf aðstoðarmaður dómara kveður upp dóm þennan.

DÓMSORÐ:

Ákærði, D-x-x C-x-x, sæti fangelsi í 30 daga.

Ákærði er sviptur ökurétti ævilangt frá uppkvaðningu dómsins að telja.

Ákærði greiði málsvarnarþóknun skipaðs verjanda síns, Ó-kk-ef V-kk-ef G-kk-ef lögmanns, 135.594 krónur að meðtöldum virðisaukaskatti, og 66.380 krónur í annan sakarkostnað.

H-kvk-nf S-kvk-nf B-kvk-nf